### Beslutning

Tilbagesendes Magistratsafdelingen for Kultur og Borgerservice med bemærkning, at byrådet i sit møde den 25. marts 2020 har vedtaget Magistratens indstilling i overensstemmelse med erklæring fra Kulturudvalget af 18. marts 2020.

Socialistisk Folkepartis og Alternativets byrådsgrupper kunne ikke tiltræde indstillingens At 1, men henholdt sig i stedet til det oprindelige forslags punkt 1.

Enhedslisten de Rød-Grønnes byrådsgruppe henholdt sig til deres oprindelige forslag.

**Beslutningsforslag fra EL**

**Beslutning:**

1. Stopper anlæg af nye kunstgræsbaner med gummigranulater. Vælger kunstgræsbaner med nedbrydeligt granulat, (eller helt uden granulat) der ikke har samme negative konsekvenser for miljøet og naturen.
2. Løbene udskifter granulaterne i eksisterende kunstgræsbaner. Eller helt udskifte banerne.

**Baggrund:**

En af de store kilder til mikroplast på land er SBR-gummi, gummigranulat der bruges som underlag på kunstgræsbaner. Det består som regel af gamle bildæk, der hakkes i fine små stykker og derfor betegnes som mikroplast.

Vi ser forbud sprede sig i øjeblikket, bl.a. i [adresse] hvor disse granulatbaner ikke længere anlægges. [adresse] overvejer lige nu et forbud og EU-kommissionen skal tage stilling til anbefalingerne fra Det Europæiske Kemikalieagentur, ECHA, i løbet af foråret 2020.

Dvs. der er initiativer i gang der skal begrænse mikroplast i naturen, hvilket er godt. Vi skal selvfølgelig også, i Århus, bidrage til denne begrænsning især lige nu hvor flere fodboldbaner er på vej, skal vi tænke os rigtigt godt om.

Vi ved der findes alternative materialer på markedet, der er biologisk nedbrydeligt, såsom [adresse], gummi lavet af sukkerroer og olivenkærner. Men der findes teknologier helt uden brug af granulat.

**Indstilling fra Magistratsafdelingen for Kultur og Borgerservice**

**Indstilling på baggrund af forslag fra El om kunstgræsbaner og gummigranulater**

### Resumé

Enhedslisten fremsatte ved møde i [adresse] den 13. november 2019 et forslag om kunstgræsbaner og gummigranulater, hvor gummi ønskes erstattet af alternative muligheder.

Det vurderes, at der ikke er den nødvendige viden om indholdet af eventuelle miljø- og sundhedsskadelige stoffer i de alternativer muligheder på nuværende tidspunkt.

I forbindelse med etablering af kunstgræsbaner i [adresse] stilles der en række miljømæssige krav.

Ved indstillingen foreslås indført et nyt krav til foreninger, som fremover anmodes om en redegørelse i forbindelse med udskiftning af udtjente kunstgræsbaner.

### Indstilling

Det indstilles:

At 1) Forslaget ikke imødekommes i sin helhed, men at der arbejdes videre med vidensgrundlag for kunstgræsbaner i [adresse]

At 2) Der indføres krav om en redegørelse fra foreninger i forbindelse med udskiftning af kunstgræstæppe med henblik på at sikre, at de udtjente kunstgræsbaner eller dele af disse håndteres på en forsvarlig vis.

### Sagens forløb

13-11-2019 Aarhus Byråd

Fremsendes til Magistratsafdelingen for Kultur og Borgerservice med henblik på udarbejdelse af en indstilling, jf. byrådets vedtagelse i mødet den 13. november 2019 om magistratsbehandling af forslaget.

Sagen bedes tilbagesendt byrådet via Magistraten.

Sagen drøftes i Kulturudvalget.

 04-02-2020 Kultur og Borgerservice
Beslutningsforslag besvaret med indstilling fra Magistratsafdelingen for Kultur og Borgerservice.
 13-02-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 17-02-2020 Magistraten

Fremsendes til [adresse] med bemærkning, at Magistraten i mødet den 17. februar 2020 anbefaler, at byrådet tiltræder Magistratsafdelingen for Kultur og Borgerservices indstilling af 4. februar 2020.

Jean Henriksen og Peter Lauridsen henholdt sig til Enhedslisten de Rød-Grønnes forslag.

Britta Kjær deltog ikke i sagens behandling.

 26-02-2020 [adresse]
Fremsendes til Kulturudvalget til behandling i henhold til beslutning i byrådets møde den 26. februar 2020.
 04-03-2020 Kulturudvalget
Udvalget kunne ikke konkludere endeligt på sagen. Sagen behandles på udvalgets kommende møde.
 11-03-2020 Aarhus Byråd

Sagens behandling blev udsat  i byrådets møde den 11. marts 2020.

 18-03-2020 Kulturudvalget

Ragner Østergaard, Preben Olsen, Silas Kristoffersen, Ziggy Jepsen og Robert Andresen kunne tiltræde indstillingens punkt 1 i overensstemmelse med Magistratens anbefaling.

Ofelia Johansen tog forbehold vedrørende indstillingens punkt 1 med den bemærkning, at SF støtter punkt 1 i Enhedslistens oprindelige forslag.

Udvalget kunne enstemmigt tiltræde indstillingens punkt 2 i overensstemmelse med Magistratens anbefaling.

Matthias Danielsen var forhindret i at deltage i udvalgets behandling af sagen.

Kulturudvalget anerkender, at der aktuelt er behov for mere viden om kunstgræsbaner, herunder om deres påvirkning af omgivelserne f.eks. i form af spredning af mikroplast. På den baggrund er der oprettet en ny videnspulje på i alt 4 mio. kr. til alternative løsninger for kunstgræsbaner.

Puljen oprettes med henblik på at understøtte de foreninger, som i forbindelse med etablering af deres kunstgræsbane gerne vil afprøve en alternativ løsning og derved bidrage til vidensgrundlag for kunstgræsbaner i [adresse]. Puljen er målrettet de otte foreninger, som på nuværende tidspunkt er i gang med projekter med etablering af kunstgræsbaner, som der er bevilget et kommunalt tilskud til.

Puljen finansieres af restbeløb fra tilskud til de allerede anlagte kunstgræsbaner samt midler fra helhedsplan for kunstgræsbaner. Helhedsplanen finansieres af midler, som vil fremkomme via provenu fra salg af Kolt Skole og Kolt Idrætsanlæg jf. byrådsbeslutningen af 28. august 2019. Eventuelle ubrugte midler vil blive tilbageført til de midler, der er afsat til udarbejdelse af helhedsplan for kunstgræsbaner. Udvalget involveres i udarbejdelsen af helhedsplanen, som vil blive forelagt Byrådet.

Udvalget anbefaler, at Kultur og Borgerservice får bemyndigelse til at udbetale tilskud fra videnspuljen, idet det samlede tilskud til nogle projekter kan overstige den generelle bemyndigelse til at yde anlægstilskud.

 25-03-2020 Aarhus Byråd

Tilbagesendes Magistratsafdelingen for Kultur og Borgerservice med bemærkning, at byrådet i sit møde den 25. marts 2020 har vedtaget Magistratens indstilling i overensstemmelse med erklæring fra Kulturudvalget af 18. marts 2020.

Socialistisk Folkepartis og Alternativets byrådsgrupper kunne ikke tiltræde indstillingens At 1, men henholdt sig i stedet til det oprindelige forslags punkt 1.

Enhedslisten de Rød-Grønnes byrådsgruppe henholdt sig til deres oprindelige forslag.